Deporaini

Deporaini er en gruppe av biller i gruppen snutebiller (Curculionoidea). Deres mest slående trekk er at mange arter ruller sammen blader til en sigarlignende rull der larvene utvikler seg. De fleste artene lever i tropiske skoger, men noen arter finnes i de aller fleste områder. I Norge er det registrert to arter.


== Utseende ==
Små til middelsstore biller (ofte 2 – 6 mm), kroppen gjerne mer eller mindre pæreformet, oversiden glatt eller fint hårete, som oftest mørke på farge, ofte med metallglans. Hodet er i midten trukket ut til en snute som vanligvis er lengre, ofte mye lengre, enn resten av hodet. Fasettøynene er runde og utstående. Brystskjoldet (pronotum) er omtrent så langt som bredt, framover tilsmalnet, med rundede sider. Hos noen arter har det en kraftig, framoverrettet pigg på siden. Dekkvingene er mye bredere enn brystskjoldet, med tydelige skuldre, parallellsidige eller bredest i den bakerste delen. Beina er kraftige og middels lange.


== Levevis ==
Snutebladrullerne er uvanlige i og med at billene legger forholdene spesielt til rette for avkommet sitt ved å bygge hus til dem. Ofte gjør de dette ved å rulle sammen blader. Bjørkebladrulleren (Deporaus betulae), som lever på bjørk, gnager et S-formet snitt fra ytterkanten til midtnerven på hver side av et blad, nær roten. De ytterste delen av bladet henger nå bare fast i midtnerven, og kan lett rulles sammen til en "sigar". Billen "syr" bladene sammen ved å punktere dem med snuten. Hun gnager så ut en eller flere lommer i "sigaren" og legger et egg i hver av dem. Larven lever av det sammenrullede bladet, etter ca. 3 måneder kryper den ut, slipper seg ned på bakken og forpupper seg i jorden. 
Noen arter lager ikke bladruller, men de voksne billene gnager skader i frukter eller plantevev, og larvene ernærer seg på det skadede vevet. En del arter regnes som skadegjørere på trær og busker. De aller fleste artene lever på busker og trær, noen få på urter.


== Systematisk inndeling / norske arter ==

Ordenen biller, Coleoptera Linnaeus, 1758
Underordenen Polyphaga Emery, 1886
Gruppen (infraorden) Cucujiformia Lameere, 1938
Familien snutebladrullere, Rhynchitidae Gistel, 1856
Stammen Deporaini Voss, 1929
Understammen Chonostropheina Morimoto, 1962
Slekten Chonostropheus Prell, 1924 - 5 arter, Palearktis
Understammen Deporaina Voss, 1929
Slekten Caenorhinus C. G. Thomson, 1859 - ca. 150 arter
Slekten Capylarodepus Voss, 1922 - 6 arter
Slekten Chokkirius Kôno, 1929 - 3 arter
Slekten Depasophilus Voss, 1922 - 17 arter
Slekten Deporaus Leach, 1819 - ca. 210 arter, i Norge:
Deporaus mannerheimii (Hummel, 1823)
Bjørkebladruller, Deporaus betulae (Linnaeus, 1758)
Slekten Eusproda Sawada, 1987 - 4 arter
Slekten Evemphyron Alonso-Zarazaga, Lv & Wang, 2016 - én art
Slekten Exrhynchites Voss, 1930 - 11 arter
Slekten Paradeporaus Kôno, 1927 - 2 arter
Slekten Pseudodeporaus Voss, 1922 - 14 arter
Slekten Scolocnemus Kirsch, 1875 - 8 arter


== Referanser ==


== Kilder ==
Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.Zahradník, J. og Chvála, M. 1991. Teknologisk forlags store bok om insekter. N.W. Damm. Om snutebladrullere, s. 378-380.


== Eksterne lenker ==
(no) Deporaini hos Artsdatabanken 
(en) Deporaini hos Fauna Europaea 
(en) Deporaini hos Fossilworks 
(en) Kategori:Deporaini – bilder, video eller lyd på Wikimedia Commons 
Deporaini – detaljert informasjon på Wikispecies